 डोगरी (गद्य) हास्य-व्यंगात्मक साहित्य च प्रो. लक्ष्मी नारायण हुन्दे कंडियारी दे फुल्ल’ दा टकोदा थाऽर ऐ।  अच्छे स्तर दे व्यग साहित्य दे सारे गुण इन्दी रचनायें च मिलदे न।  प्रो.लक्ष्मीनारायण हुन्दे कन्ने जिंदा निजी परिचय ऐ ओ जानदे न जे उन्दी आम गल्लबात च बी हास्य-व्यंग दी मनमोहने आली चुभन हुन्दी ऐ।  सच्च पुच्छो तां ‘कडियारी दे फुल्ल’ च प्रोफेसर हुन्दा साधारण रोज़मर्रा दा व्यवहार गै प्रकट होआ ऐ।  ‘छड़ें दा कोठा’ च शैद उने आपबीती द साधारणीकरण कीता ऐ—उस्सी जगबीती बनाई ओड़ेआ ऐ।  लिखारी दी सूखम नजर ते तेज कलम ने कवारें दी भावनाएं दी तसवीर खिच्चियै पाठके दी हमदर्दी जगाने च पूरी सफलता प्राप्त कीती ऐ।  क्वारें गी कोई मकान नई दिन्दा, लोक डरदे न जे ओ उन्दियां क्वारियां ब्हालिऐ कुतै फर र...निं होई जान। ...आखो जे ब्याह् जिन्दगी दी गड्ड़ी दा लसैस ऐ। ....जेका घर झांको उत्थुआं गै इऐ सनोचदा टब्बर ऐ जां नईं।  टब्बर निं होआ भलमानसी दा डपलोमा होई गेआ।  टब्बर आखर टब्बर ऐ, बनाइऐ बनदा ऐ,. कोई शरबत नईं ऐ जेड़ा झट बना जा।  एटम बम्ब बनाने आला लेखा टब्बर बनाने कोला पैह्‌ले केई गल्लां सोचनियां पोन्दियां न।  पर तसवीरै दा दुआ पास्सा बी ऐ।  कई मकान मालकें गी छड़े दा दुई चाल्ली दा अनुभव ऐ।  जिस्सी पुच्छो उएं आखदा, न बाबा, टब्बरै दा बड़ा दुक्ख हुन्दा ऐ।  अग्गें इक गी मकान दित्ता हा, जागते बिलों-बलों फर्श पुट्‌टी सुट्‌टे, झुनकी-झुनकी भित्त ठोल्ली सुट्‌टे, झूटे लेई-लेई नलके दी नाली डींगी करी सुट्‌टी।  इस मंगाह्‌ई च घड़ी-घड़ी मरम्मतां हुन्दियं न ? नेह् कराये कोला मकान खाली गै रवै तां खरा, कुन तङाने गै फाइया फसै। ” पर छड़े करायदारें गी जेड़ा हर्जाना देना पौंदा ऐ, ओदी कसक ते म्हेशां आस्तै छड़ा बने रौह्‌ने दा पच्छोता इनें सतरें च भलेआ उब्बरी आया ऐ-“साढ़ी मालकन नै प्रणापाई लैता जे मकान देना तां छड़े गी, टब्बरदारै कोला के खट्टना ? अस बाह्‌र निकले तां शुकर कीता। 